Uf em Säli hei d Iffethaler, wo sit em 1361 Rächt z Küngoldinge gha hei, d Burg  Alt-Wartburg la baue, wo d Bärner im 1415i zerschtört hei, wo si de Aargau eroberet hei. Oftrige het ab do zum Bärner Aargau ghört. Im 1798i sind d Franzose in d Schwiiz iimaschiirt und hei di Helvetisch Republik usgruefe. S Amt Arbig, zu dem Oftrige ghört het, isch ufglöst worde und di regionali Verwaltig isch uf Zofige cho. Sit sinere Gründig im 1803i ghört Oftrige zum Kanton Aargau.